En 39-årig mand er tirsdag eftermiddag afgået ved døden, efter at han blev ramt af skud i Helgolandsgade på Vesterbro.

Det oplyser Københavns Politi på Twitter.

Vi er lige nu til stede efter en skudepisode i Helgolandsgade på Vesterbro. En person er ramt. Ifm. politiarbejdet er togdriften til og fra Hovedbanegården kortvarigt stoppet. Vi har ikke yderligere pt. #politidk — Københavns Politi (@KobenhavnPoliti) May 7, 2019

Skyderiet fandt sted omkring klokken 13.30, og betød at togdriften til og fra Københavns Hovedbanegård kortvarigt blev indstillet.

Lederen af efterforskningen, Brian Belling, fortæller, at der blev affyret flere skud ved episoden.

- Efterfølgende springer gerningsmanden ind i en bil med en chauffør, der kører fra stedet, siger han.

Tirsdag eftermiddag rykkede Københavns Vestegns Politi ud til området omkring Bondehøjvej mellem Sengeløse og Holbækmotorvejen, hvor en bil udbrændte.

- Det er vores indgangsvinkel, at der er tale om flugtbilen, men vi er på nuværende tidspunkt ikke 100 procent sikre, siger Brian Belling sidst på eftermiddagen.

Han kan ikke sige noget om motivet til skuddrabet.

- Der er ikke noget, som indikerer, at det skulle være banderelateret, men vi kan på nuværende tidspunkt ikke udelukke noget, siger han.

/ritzau/